Thomas Jensen (S), 2009-01-15:
Når en børnefamilie eller en enlig bliver tvangsudsat af sit hjem som følge af manglende huslejebetaling, er det en meget, meget ulykkelig situation at stå i.
Danmark har indtil for få måneder siden befundet sig i en højkonjunktur, hvor man kunne forvente, at der ikke ville være flere, men derimod færre, som ikke ville have mulighed for at kunne betale huslejen.
Men så er antallet af tvangsudsættelser desværre steget stødt år for år, lige siden VK-regeringen kom til magten.
Holder tendensen i antallet af udsættelser fra første halvår af 2008, så er antallet af tvangsudsættelser næsten fordoblet på bare 4 år, fra 2004 til 2008.
I 2008 nærmer tallet sig 4.000 tvangsudsættelser.
Det er derfor positivt, at vi under satsforhandlingerne fik afsat midler og aftalt tiltag, som har til formål at forhindre udsættelse af lejere som følge af manglende betaling af husleje.
Velfærdsministeriet vil årligt følge udviklingen i Domstolsstyrelsens offentliggørelse af fogedsager.
Her vil jeg så lige bemærke, at Domstolsstyrelsen efter mine oplysninger går over til halvårlige opgørelser, og derfor ville det være ønskeligt, hvis Velfærdsministeriet også følger op hvert halve år.
Nej, det gør det desværre ikke.
Lovforslaget løser udelukkende det problem, at familier eller enlige, der ikke har betalt husleje til tiden, får længere frister til at bringe betalingen i orden.
Derudover er der en række andre tiltag, der skal hjælpe med at bringe lejere i stand til at betale deres husleje fremover.
Billedlig talt er nærværende lovforslag kun brandslukning af økonomiske problemer, når branden allerede har hærget i længere tid, og det udstiller jo velfærdsministerens borgerlige såkaldte velfærdspolitik, som har mere fokus på brandslukning og symptombehandling end på at skabe en solid og forebyggende velfærdspolitisk indsats, som vi Socialdemokrater er garanter for.
For vi skal jo gå et skridt tilbage og se på, hvorfor folk og familier kommer i en situation, hvor de kan blive smidt ud af deres hjem.
Når vi ved det, kan vi sætte konstruktivt og målrettet ind og forebygge, at familier kommer i den situation.
SFI-undersøgelsen fra marts 2008 viser som forventet, at omkring 30 pct. af de tvangsudsatte lejere var kontanthjælpsmodtagere.
Vi Socialdemokrater har allerede taget initiativ til at fjerne de ordninger, fordi de ikke virker, og fordi de bidrager til at øge uligheden i Danmark.
Men regeringen og Dansk Folkeparti er tilsyneladende ligeglade med, at i øvrigt velfungerende familier med børn kommer i en situation, hvor de ikke har råd til at betale huslejen.
Her synes jeg, man skal huske på, at det jo ikke kun er i den alleryderste situation, hvor huslejen ikke bliver betalt, at de her familier må lide under kontanthjælpsloftet, starthjælpen og 450-timers-reglen.
Nej, det er en lang og nedbrydende proces, hvor familierne har meget, meget få penge til at betale de vigtigste udgifter til mad, tøj og andre daglige fornødenheder.
De tossede ordninger skal afskaffes hurtigst muligt.
Hvis vi afskaffede ordningerne nu i 2009, ville det betyde en reduktion i tvangsudsættelser på 30 pct., og det vil sige, at det var 1.000 familier, som ville undgå at blive tvangsudsat.
Afsluttende vil jeg sige, at jeg synes, at vi skal bemærke, at ordningen kun gælder for lejere i almene boliger og ikke i privatudlejning.
Lovforslaget er formuleret på baggrund af satsaftalen, så Socialdemokraterne kan støtte forslaget, og vi ser frem til udvalgsbehandlingen, hvor der er et par uklarheder, som bør præciseres.